Sokkerbaas gee homself oor ná moordArgieffoto ŉ Sakeman van Limpopo het homself Sondagmiddag by die Leboeng-polisiestasie, ongeveer 65km vanaf Burgersfort, oorgegee, nadat ŉ man gisteraand in Kgautswane in sy motor doodgeskiet is. Lt.kol. Moatshe Ngoepe, woordvoerder van die polisie, het gesê Albert Mashego (44) was in sy motor toe hy verskeie kere in die bolyf geskiet is. Die skieter het weggejaag en sy motor is later verlate op die R36 buite Burgersfort gevind met pap bande. Mashego is na ŉ nabygeleë kliniek gehaas, waar hy dood verklaar is. Die polisie het ŉ soektog na die verdagte van stapel gestuur en die verdagte het hom omstreeks 15:00 vanmiddag aan die polisie oorgegee. Ngoepe het gesê beide Mashego en die verdagte is eienaars van sokkerspanne en die vermoede is dat ŉ konflik oor sokkerspelers moontlik die motief vir die moord was. Die verdagte sal binnekort in die Malipsdrift-landdroshof verskyn op aanklag van moord.